Diari Oficial de la Generalitat Valenciana


Sumari del DOGV 9444, del 07-10-2022 (2022/9050)

RESOLUCIÓ de 28 de setembre de 2022, de la Direcció General de Qualitat, Rehabilitació i Eficiència Energètica, per la qual es convoquen per a l'exercici 2022 les ajudes per a la millora de l'accessibilitat als habitatges del Pla estatal per a l'accés a l'habitatge 2022-2025.
------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9444

Data del DOGV
:   07-10-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/9050


Data del document
:   28-09-2022

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Resolució

Anàlisi jurídica

 Descriptors 

:   * Vicepresidència Segona i Conselleria d'Habitatge i Arquitectura Bioclimàtica
    * ajuda pública

RESOLUCIÓ de 28 de setembre de 2022, de la Direcció General de Qualitat, Rehabilitació i Eficiència Energètica, per la qual es convoquen per a l'exercici 2022 les ajudes per a la millora de l'accessibilitat als habitatges del Pla estatal per a l'accés a l'habitatge 2022-2025. [2022/9050]  
Mitjançant Ordre 6/2022, de 29 de juny, de la Vicepresidència Segona i Conselleria d'Habitatge i Arquitectura Bioclimàtica, publicada en el DOGV número 9374, de 04.07.2022, s'aproven les bases reguladores per a la concessió de subvencions de millora de l'accessibilitat als habitatges del Pla estatal per a l'accés a l'habitatge 2022-2025.  
  
El Decret 5/2019, de 16 de juny, pel qual es determinen el nombre i la denominació de les conselleries i les seues atribucions, en relació amb el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, article 52, atribueix a la Direcció General de Qualitat, Rehabilitació i Eficiència Energètica, entre altres, les funcions en matèria de rehabilitació del parc edificat, amb especial atenció a la millora de l'accessibilitat, competència reiterada en l'article 13 del Decret 240/2019, de 25 d'octubre, del Consell, d'aprovació del Reglament orgànic i funcional de la Vicepresidència segona i Conselleria d'Habitatge i Arquitectura Bioclimàtica i recollida amb més concreció en l'article 4 de l'Ordre 2/2020, de 3 de febrer, de desenvolupament d'aquest.  
  
En virtut de l'anterior, i de conformitat, amb el que es disposa en el resolc tercer, apartat 8 de la Resolució de 2 d'agost de 2019, del vicepresident segon i conseller d'Habitatge i Arquitectura Bioclimàtica, sobre delegació de l'exercici de competències en determinats òrgans de la Conselleria, per la qual es delega la convocatòria d'ajudes i subvencions relacionades en el títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en la direcció general competent en l'àmbit de les seues respectives matèries i amb el corresponent programa pressupostari assignat, resolc:  
  
Primer. Objecte  
Convocar per a l'exercici 2022 les ajudes establides en l'Ordre 6/2022, de 29 de juny, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores per a la concessió de subvencions de millora de l'accessibilitat als habitatges del Pla estatal per a l'accés a l'habitatge 2022-2025.  
  
  
Segon. Finançament de les ajudes  
1. El finançament de les ajudes regulades en la citada ordre per a aquesta convocatòria es farà amb càrrec al capítol VII mitjançant l'aplicació pressupostària 25.01.78.610.08.5, línia S1548000, «Pla estatal d'habitatge 2022-2025», dels pressupostos de la Generalitat per a 2022, o el seu equivalent en els exercicis successius 2023, 2024 i 2025, amb l'aportació del Ministeri de Transports, Mobilitat i Agenda Urbana d'aquesta línia.  
2. La quantia total màxima de les ajudes a concedir en aquesta convocatòria serà inicialment de 21.675.610,00 euros, corresponent a l'aportació del Ministeri de Transports, Mobilitat i Agenda Urbana. Aquest import s'estableix segons la disponibilitat pressupostària de la línia S1548000 i la distribució estimativa entre els programes del Pla estatal per a l'accés a l'habitatge 2022-2025, finançats dins de la mateixa línia. El seu abonament, tenint en compte la diversitat temporal de les actuacions subvencionables, se subjectarà a una execució pressupostària desenvolupada en successives anualitats amb la dotació econòmica següent:  
  
Exercici pressupostari (anualitat) Aportació Ministeri de TMAU  
2022 0,00 euros  
2023 1.883.250,00 euros  
2024 5.022.000,00 euros  
2025 5.649.750,00 euros  
Totals globals ajudes 90.836.470,00 euros  
  
  
No obstant això si es compleixen algun dels supòsits previstos en l'article 58 del Reglament de la Llei 38/2003, de 17 de novembre, general de subvencions, així com el que es disposa en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, la quantia total màxima prevista en el paràgraf anterior es podrà augmentar, mitjançant resolució de la Vicepresidència Segona i Conselleria d'Habitatge i Arquitectura Bioclimàtica. Aquesta resolució es publicarà en el Diari Oficial de la Generalitat Valenciana prèviament a la resolució de concessió de les ajudes.  
  
3. L'efectivitat de la quantia addicional a la qual es refereix l'apartat 2 queda condicionada a la disponibilitat efectiva del crèdit en un moment anterior a la resolució de la concessió de les subvencions.  
Així mateix, atenint-se al que es disposa en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, aquesta convocatòria preveu que eventuals augments sobrevinguts en el crèdit disponible possibiliten el dictat d'una resolució complementària de la concessió de la subvenció que incloga aquelles sol·licituds que, fins i tot complint tots els requisits, no hagen sigut beneficiàries per esgotament del crèdit inicialment habilitat.  
  
Tercer. Condicions de la concessió de les ajudes  
1. El procediment de concessió d'aquestes subvencions serà el de concurrència competitiva, per rigorós ordre de presentació de les sol·licituds, fins a l'esgotament dels fons previstos en aquesta convocatòria.  
  
2. Les obres podran estar iniciades abans de la sol·licitud de les ajudes sempre que no estiguen finalitzades en el moment de la sol·licitud. S'entendrà per data d'acabament d'obres la que conste en el Certificat Final d'Obra o la d'expedició de l'última factura de les obres en el cas que no siga necessari aportar projecte.  
3. Les obres hauran d'haver-se iniciat amb posterioritat a l'1 de gener de 2021.  
  
Quart. Termini i forma de presentació de sol·licituds  
1. El termini per a la presentació de la sol·licitud d'ajuda s'iniciarà a partir del dia 13 d'octubre de 2022 i finalitzarà el dia 1 de desembre de 2022, inclusivament.  
El termini per a sol·licitar la inscripció com a gestor/a o agent de la rehabilitació en els registres corresponents creats a aquest efecte s'iniciarà a partir de l'endemà a la publicació d'aquesta resolució de convocatòria en el Diari Oficial de la Generalitat Valenciana, i finalitzarà el dia 24 de novembre de 2022, inclusivament.  
Una vegada esgotats els fons destinats a la concessió d'aquestes ajudes, no s'admetran a tràmit sol·licituds d'ajudes amb càrrec a aquest programa d'ajudes.  
L'incompliment del termini de sol·licitud determinarà automàticament l'exclusió de la convocatòria.  
2. Les sol·licituds es presentaran d'acord amb els criteris següents:  
  
a) Les sol·licituds d'ajudes de les comunitats de propietaris o agrupacions de comunitats de propietaris s'hauran de tramitar telemàticament per les/pels gestores/s agents de la rehabilitació nomenats a aquest efecte mitjançant acord de la comunitat de propietaris, actuant com a representant de la comunitat de propietaris o agrupació de comunitats de propietaris.  
b) La resta de les sol·licituds es presentaran telemàticament pels qui tinguen la condició de parts beneficiàries de les ajudes, d'acord amb la base tercera, o si escau pels seus representants o pels/per les gestors/es o agents de la rehabilitació nomenats per les persones propietàries úniques d'edificis.  
c) Si els sol·licitants de les ajudes són persones físiques, amb la finalitat d'agilitar la seua tramitació i concessió, la presentació de sol·licituds es realitzarà, preferentment, de manera telemàtica. Les persones físiques que no disposen de mitjans tècnics per a formalitzar la sol·licitud, podran acudir, durant el termini de presentació de sol·licituds, a les dependències de les direccions territorials de la Conselleria situades a l'avinguda Aguilera, número 1 (03744 Alacant); avinguda de la Mar, número 16 (12851 Castelló de la Plana), i al carrer de Gregori Gea, número 27 (46482 València), i en qualsevol de les oficines de la xarxa XALOC regulades mitjançant el Decret 199/2021, de 10 de desembre, del Consell, de creació de la Xarxa d'Oficines Locals d'Habitatge, Rehabilitació i Regeneració Urbana (Xarxa XALOC), on seran assistits per personal tècnic per a la seua presentació. En el cas de formular la sol·licitud de manera presencial hauran de presentar els documents indicats en la base catorze i els formularis i declaracions que estaran a la seua disposició en les dependències indicades en el paràgraf anterior.  
La presentació telemàtica de la sol·licitud es realitzarà mitjançant el formulari disponible en la seu electrònica de la Generalitat corresponent a aquest tràmit.  
Juntament amb la sol·licitud d'ajudes s'aportarà la documentació corresponent especificada en la base catorze de les bases reguladores recollides en aquesta disposició.  
3. Les persones beneficiàries d'aquestes ajudes estaran obligades a comunicar immediatament, fins i tot durant la tramitació de la sol·licitud, a la direcció general competent en matèria de rehabilitació qualsevol modificació de les condicions que puguen motivar o hagueren motivat tal reconeixement i que poguera determinar la pèrdua sobrevinguda del dret a l'ajuda. La no comunicació d'aquestes modificacions serà causa suficient per a l'inici d'un expedient de reintegrament de les quantitats que pogueren haver-se cobrat indegudament. A aquest efecte, aquesta comunicació es durà a terme dins dels 10 dies següents a aquell en què es produïsca la modificació a través del tràmit d'aportació documental habilitat a aquest efecte.  
  
Cinqué. Sol·licitud i documentació  
A la sol·licitud s'adjuntarà la documentació que a continuació s'indica:  
a) Formulari normalitzat de sol·licitud d'ajudes on es reflectiran les dades següents:  
- Dades de la part beneficiària de les ajudes: persones físiques o jurídiques establides en la base tercera, indicant cognoms, nom o raó social i NIF.  
- En el seu cas, dades del representant: cognoms i nom, NIF, així com l'acreditació de la representació que exerceix, conforme a la normativa específica d'aplicació.  
- En el seu cas, dades del/de la gestor/a o agent de la rehabilitació: cognoms i nom, NIF.  
- Dades de l'edifici objecte d'actuació: direcció i referència cadastral.  
- Nombre d'habitatges i, en el seu cas, els locals de l'edifici objecte d'actuació amb indicació de la seua superfície construïda, i nombre d'altures inclosa la planta baixa.  
- Dades d'ocupació de l'edifici.  
b) Còpia de l'acta o certificat del secretari o administrador, amb l'acord de la comunitat, de les comunitats de propietaris degudament agrupades, o de l'assemblea de la cooperativa, pel qual s'aprova l'execució de les obres objecte de les ajudes.  
c) En el seu cas, còpia de l'acta o certificat del secretari o administrador, on conste l'acord de la comunitat pel qual es formalitza el contracte amb l'agent o gestor/a de la rehabilitació.  
d) En el seu cas, còpia del contracte amb l'agent o gestor/a de la rehabilitació.  
e) En el cas d'agents de la rehabilitació que siguen perceptors/es directes de les ajudes, document de cessió del cobrament.  
f) Projecte o memòria justificativa de l'actuació a realitzar, que inclou plans i pressupost detallat per partides amb indicació de mesuraments i preus per unitats d'obra d'acord amb l'expressat en la base setena.  
g) Informe municipal d'ocupació dels habitatges de l'edifici o volant d'empadronament. (S'entendrà que si una persona està empadronada en un habitatge, aquest és el seu domicili habitual i permanent i per tant l'habitatge està ocupat).  
h) Certificat d'eficiència energètica de l'edifici existent en el seu estat actual, amb el contingut requerit en el Reial decret 390/2021, d'1 de juny, signat per tècnic competent i registrat en el registre autonòmic de certificació d'eficiència energètica d'edificis, en el cas de realitzar obres de millora de l'eficiència energètica.  
i) Certificat d'eficiència energètica de l'edifici existent obtingut considerant realitzades les actuacions de millora de l'eficiència energètica previstes en el projecte o memòria, realitzat amb el mateix programa reconegut de certificació que l'utilitzat per al certificat previ a la intervenció, subscrit per tècnic competent, en el qual s'acredite el compliment dels requisits establits per a l'obtenció de l'ajuda.  
  
j) Contracte oferta signada i pressupost desglossat per partides, mesuraments, preus unitaris i totals, amb l'IVA desglossat corresponent i la seua acceptació expressa per part de la comunitat de propietaris o per la persona propietària de l'edifici. En el full resum per capítols haurà de constar la signatura i segell de l'empresa, el seu NIF, i la data.  
  
D'acord amb la base novena d'aquestes bases, quan l'import de la despesa subvencionable supere les quanties establides en la vigent Llei de contractes del sector públic per al contracte menor, tant per a l'execució de l'obra com per al contracte del personal tècnic o gestor intervinents en l'actuació, s'hauran d'aportar les tres ofertes sol·licitades dels diferents proveïdors a partir de les quals s'han seleccionat les ofertes que han servit de base per a sol·licitar les ajudes.  
  
k) Sol·licitud i/o llicència urbanística quan siga precisa, o autorització municipal anàloga conforme amb l'article 78 de la Llei 7/2021, de 29 de desembre, de mesures fiscals, de gestió administrativa i financera i d'organització de la Generalitat 2022.  
l) Si les obres estan iniciades, certificat de l'inici de les obres signat per personal tècnic competent o acta de replanteig, signada i datada per director/a de l'obra, empresa constructora i amb el vistiplau de la propietat.  
m) Reportatge fotogràfic en color de totes aquelles zones que es vegen afectades per les actuacions de millora de l'accessibilitat, així com de la façana principal de l'edifici.  
n) Justificació de la inscripció del IEEV.CV en el registre a aquest efecte, mitjançant la presentació del justificant generat conformement al que es disposa en l'article 6.1 del Decret 53/2018, de 27 d'abril, del Consell, pel qual es regula la realització de l'informe d'avaluació de l'edifici d'ús residencial d'habitatge i el seu registre autonòmic en l'àmbit de la Comunitat Valenciana.  
o) Relació d'habitatges i locals de l'edifici que participen en les despeses de l'obra, indicant les quotes de participació, que en total hauran de sumar el 100 %.  
p) En aquells supòsits en els quals les persones sol·licitants, en aplicació del que s'estableix en l'article 28 de la Llei 39/2015, d'1 d'octubre, del procediment administratiu comú de les administracions públiques, manifesten la seua oposició al fet que l'Administració recapte electrònicament la documentació necessària per a la tramitació de l'expedient, a més hauran d'aportar:  
- NIF de la part sol·licitant.  
- Certificats de l'Agència Tributària, de la conselleria competent en matèria d'hisenda i de la Tresoreria General de la Seguretat Social, d'estar al corrent en les seues obligacions i d'ingressos obtinguts.  
- Certificat del grau de discapacitat, en el seu cas.  
q) Model de domiciliació bancària degudament emplenat i signat per la persona titular del compte o persona autoritzada en aquesta.  
  
En el cas de persones obligades a utilitzar el tràmit automatitzat conforme al que es disposa en l'Ordre 2/2022 de la Conselleria d'Hisenda i Model Econòmic per a la tramitació de l'alta o modificació de la domiciliació bancària, aquest haurà de realitzar-se a través del procediment telemàtic corresponent habilitat a aquest efecte. El justificant generat en l'esmentat tràmit s'acompanyarà a la sol·licitud d'ajudes.  
  
r) En el seu cas, formulari normalitzat de justificació de residència en l'edifici de persona amb discapacitat acreditada per la Generalitat Valenciana o major de 80 anys. Declaració responsable.  
  
Sisé. Termini de resolució d'ajudes, mitjà de notificació i recursos  
1. Per a la resolució de concessió d'aquestes ajudes finançades amb càrrec a fons de l'Estat és competent el director general de Qualitat, Rehabilitació i Eficiència Energètica havent de dictar-se i notificar-se la resolució en el termini de sis mesos des de la presentació de la sol·licitud. Aquesta resolució es notificarà de manera individual, conforme amb el que s'estableix en l'article 41 de la Llei 39/2015, d'1 d'octubre, del procediment administratiu comú de les administracions públiques. En el seu cas, les objeccions a esmenar i altres tràmits que hagen d'emplenar-se per les persones sol·licitants en el procediment es notificaran també de manera individual, tot això d'acord amb els terminis i condicions establides en l'esmentat article 41 de l'esmentada llei.  
2. Contra la resolució cal recurs potestatiu de reposició o, directament, recurs contenciós administratiu, d'acord amb el que disposa la base quinze de l'ordre.   
  
Seté. Efectes  
Aquesta resolució produirà efectes a partir de l'endemà de la seua publicació en el Diari Oficial de la Generalitat Valenciana.  
  
Contra aquesta resolució de convocatòria d'ajudes, que posa fi a la via administrativa, es podrà interposar recurs potestatiu de reposició, en el termini d'un mes comptat des de l'endemà de la seua publicació, d'acord amb el que es disposa en la Llei 39/2015, d'1 d'octubre, del procediment administratiu comú de les administracions públiques, o bé directament recurs contenciós administratiu, en el termini de dos mesos comptats des de l'endemà de la publicació, de conformitat amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa.  
  
València, 28 de setembre de 2022.- El director general de Qualitat, Rehabilitació i Eficiència Energètica: Alberto Rubio Garrido.